បទសុន្ទរកថា  
របស់លោកជំទាវ ផេននី រីឆាដស៍  
ឯកអគ្គរាជទូតអូស្ត្រាលី​ ប្រចាំព្រះរាជាណាចក្រកម្ពុជា  
ក្នុងឪកាសទិវាបុណ្យជាតិអូស្ត្រាលី ឆ្នាំ ២០១៣  
  
រាជធានីភ្នំពេញ, ថ្ងៃទី ២៥ ខែ មករា ឆ្នាំ ២០១៣

* សូមក្រាបថ្វាយបង្គំ សម្តេច អ្នកអង្គម្ចាស់ ព្រះអង្គម្ចាស់
* សូមគោរពឯកឧត្តម ទៀ បាញ់ ​ឧបនាយករដ្ឋមន្ត្រី និងរដ្ឋមន្ត្រី នៃក្រសួងការពារជាតិ
* ឯកឧត្តម លោកជំទាវ សមាជិក សមាជិការ នៃរាជរដ្ឋាភិបាលកម្ពុជា
* តំណាងអង្គទូត
* តំណាងសង្គមស៊ីវិល និងវិស័យឯកជន
* ប្រជាពលរដ្ឋអូស្ត្រាលី
* អស់លោក លោកស្រី អ្នកនាងកញ្ញាទាំងអស់ ជាទីគោរពរាប់អាន!

ថ្ងៃនេះ ខ្ញុំមានសេចក្តីសោមនស្សរីករាយក្រៃលែង ដោយបានទទួលស្វាគមន៍សម្តេច អ្នកអង្គ​ម្ចាស់ ព្រះអង្គម្ចាស់ ឯកឧត្តម លោកជំទាវ លោក លោកស្រី អ្នកនាងកញ្ញាទាំងអស់ មកកាន់ស្ថានទូតអូស្ត្រាលី ដើម្បីប្រារព្ធពិធីអបអរទិវាបុណ្យជាតិអូស្ត្រាលីឆ្នាំ ២០១៣ នេះ។ ជាពិសេស យើងខ្ញុំមានសេចក្តីរីករាយទទួលស្វាគមន៍ ចំពោះវត្តមានរបស់ភ្ញៀវកិត្តិយសរបស់យើងគឺ ឯកឧត្តម ទៀ បាញ់ ឧប​នាយក​រដ្ឋមន្ត្រី និងរដ្ឋមន្ត្រី នៃក្រសួងការពារជាតិ ដែលអញ្ជើញជាតំណាងរាជរដ្ឋាភិបាលកម្ពុជា។

ទិវាបុណ្យជាតិអូស្ត្រាលី គឺជាឪកាសមួយដែលយើងរំលឹកឡើងវិញនូវសមិទ្ធិផលដែលយើងសម្រេចបាននាពេលកន្លងមក និងត្រៀមខ្លួនជំនះនូវរាល់បញ្ហាប្រឈមក្នុងឆ្នាំថ្មី។

តួនាទីរបស់កម្ពុជាជាប្រធានសមាគមអាស៊ាននាឆ្នាំ ២០១២ បានបង្ករឲមាននូវ​ ឪកាសក្នុងការរឹតបន្តឹង​បន្ថែមនៃចំណងទំនាក់ទំនងទ្វេភាគី និងកិច្ចសហប្រតិបត្តិការក្នុង​​​​ តំបន់។ ព្រឹទ្ធសមាជិក បប់ ខារ៏ រដ្ឋមន្ត្រីការបរទេសអូស្ត្រាលីបានអញ្ជើញមកទស្សនកិច្ចនៅកម្ពុជាចំនួនពីរលើកនាឆ្នាំកន្លងទៅ។ ទស្សនកិច្ចរបស់លោក បានសង្កត់ធ្ងន់នូវកិច្ចការរបស់អូស្ត្រាលីដែលកំពុងជួយកម្ពុជាក្នុងវិស័យសុខាភិបាល ជាពិសេសតាមរយៈកម្មវិធីបណ្តុះបណ្តាល​ឆ្មប កម្មវិធីការ​បង្ការពិការភាពភ្នែក និងកម្មវិធីការប្រឆាំងនឹងជម្ងឺគ្រុនចាញ់ដែលស៊ាំនឹងថ្នាំ ដែល​យើងបានបោះជំហាន​ទៅមុខគួរឲកត់សម្គាល់ នៅ​ក្នុងកិច្ចប្រជុំកំពូលអាស៊ីបូព៌ាកន្លងមក។​

ទស្សនកិច្ចរបស់លោក ​ ក៏បានគូសបញ្ជាក់នូវកិច្ចសហប្រតិបត្តិការរបស់យើងជាមួយអាជ្ញាធរ​​អប្សារា និង​អង្គការ​យូណេស្កូ ក្នុងការកសាងក្របខ័ណ្ឌមួយដែលល្អសមស្រប ដើម្បី​គ្រប់គ្រងនូវបេតិកភ័ណ្ឌវប្បធម៌កម្ពុជា ជាពិសេសប្រឈមនឹងកំណើនទេសចរណ៍មកកាន់ឧទ្យានអង្គរ​ដែលជាសម្បត្តិបេតិក​ភ័ណ្ឌពិភពលោកមួយនេះ។ ព្រឹទ្ធសមាជិក ខារ៏ ក៏​បានបញ្ជាក់អំពីជំហ៊ររបស់អូស្ត្រាលី ក្នុងការគាំទ្រដល់​អង្គជំនុំជម្រះវិសាមញ្ញក្នុងតុលាការ កម្ពុជា ដែលអូស្ត្រាលីបានធ្វើជាម្ចាស់ជំនួយធំជាងគេទី២ ដោយ​ផ្តល់សារៈសំខាន់លើឯករាជ្យភាពរបស់តុលាការ។

លោកបណ្ឌិត ក្រេក អេមឺសុន រដ្ឋមន្ត្រីពាណិជ្ជកម្មនិងភាពប្រកួតប្រជែងអូស្ត្រាលី ក៏បានអញ្ជើញមកទស្សនកិច្ចនៅកម្ពុជាចំនួនពីរលើកផងដែរ។ ក្នុងឋានៈជាដៃគូមួយក្នុងចំណោមប្រទេសជាដៃគូនៃកិច្ចព្រមព្រៀងពាណិជ្ជកម្មសេរីទាំងប្រាំមួយរបស់អាស៊ានអូស្ត្រាលីបាន​ចូលរួមចរចារនូវកិច្ចព្រមព្រៀងភាពជាដៃគូសេដ្ឋកិច្ចទូលាយថ្នាក់តំបន់ ដែលត្រូវបានប្រកាសចាប់ផ្តើម នៅរាជធានីភ្នំពេញនាខែ វិច្ឆិកា ឆ្នាំ២០១២។

អូស្ត្រាលីនឹងធ្វើការជាមួយកម្ពុជា ព្រមទាំងដៃគូឯទៀតដើម្បីសម្រេចបាននូវកិច្ចព្រមព្រៀងមួយ ដែលប្រកបដោយគុណភាពខ្ពស់និងវិសាលភាពទូលាយ ដែល​​នឹង​ជួយបង្កើននូវសមាហរណកម្មសេដ្ឋកិច្ច និងសេរីភាវូបនីយកម្មពាណិជ្ជកម្មក្នុងតំបន់។

លោកជំទាវ ជូលា ហ្គីឡាដ៍ នាយករដ្ឋមន្ត្រីអូស្ត្រាលីបានចូលរួមក្នុងកិច្ចប្រជុំកំពូលថ្នាក់ដឹកនាំអាស៊ីបូព៌ា ដែលមានសម្តេចនាយករដ្ឋមន្ត្រី ហ៊ុន សែន ជាប្រធានអង្គប្រជុំ កាលពីខែ វិច្ឆិកា កន្លងទៅ។ អូស្ត្រាលីបានចាត់ទុកកិច្ចប្រជុំកំពូលអាស៊ីបូព៌ា ជាវេទិកាចម្បង

សំរាប់ពិភាក្សាបញ្ហាសន្តិសុខនយោបាយក្នុងតំបន់របស់យើង។

យើងមានសេចក្តីរីករាយដោយថ្នាក់ដឹកនាំរបស់យើងបានពិភាក្សាដោយសេចក្តីស្មោះត្រង់នឹងគ្នាអំពីគ្រប់បញ្ហាទាំងអស់ ដោយមិនមានការលើកលែងណាមួយ​ឡើយ។ អូស្ត្រាលីនឹងធ្វើការយ៉ាងជិតស្និទ្ធជាមួយសមាជិកនៃកិច្ចប្រជុំកំពូលអាស៊ីបូព៌ាដទៃទៀត ដើម្បី​បោះជំហានឆ្ពោះទៅមុខក្នុងកិច្ចសហប្រតិបត្តិការជាក់ស្តែងរបស់យើង លើវិស័យមួយចំនួន ដូចជា ហិរញ្ញវត្ថុ ការអប់រំ ថាមពល និងបរិស្ថាន ការគ្រប់គ្រងគ្រោះមហន្តរាយ និងជម្ងឺឆ្លង។

នៅក្នុងសុន្ទរកថាជាសាធារណៈមួយ លោកជំទាវ ហ្គីឡាដ៍ បានទទួលស្គាល់ថា កម្ពុជាមានការរីកចម្រើនយ៉ាងខ្លាំងលើវិស័យសិទ្ធិមនុស្ស ចាប់តាំងពីការដួលរលំនៃរបបខ្មែរក្រហម ប៉ុន្តែលោកជំទាវបានលើកឡើងថា មានកិច្ចការមួយចំនួនទៀតគួរបំពេញបន្ថែមដោយផ្តោតទៅលើបញ្ហាសំលាប់មនុស្សក្រៅច្បាប់ ទំនាស់ដីធ្លី កំណែទំរង់ប្រព័ន្ធបោះឆ្នោត និងសិទ្ធិបញ្ចេញមតិ ។

នៅក្នុងឆ្នាំថ្មី យើងនឹងប្រារព្ធខួបលើកទី២០ បន្ទាប់ពីការបោះឆ្នោតនាឆ្នាំ១៩៩៣ ដែល​មើលការ​​ខុសត្រូវដោយអាជ្ញាធរ​បណ្តោះអាសន្នរបស់អង្គការសហប្រជាជាតិនៅកម្ពុជា ដែលមានលោក​ឧត្តមសេនីយ៍អូស្ត្រាលី ចន សានដឺសុន ជាប្រធានអង្គភាពកងទ័ព។ នៅក្នុង​បរិបទនៃការបោះឆ្នោតសភាជាតិនាខែកក្កដា ឆ្នាំ២០១៣ ខាងមុខ វាជាកិច្ចការសំខាន់មួយ ដែលកម្ពុជាត្រូវការពារ និងអនុវត្តនូវសិទ្ធិនានាដែលមានចែងក្នុងរដ្ឋធម្មនុញ្ញឆ្នាំ១៩៩៣ រួមមាន សិទ្ធិសេរីភាពក្នុងការ​ប្រមូលផ្តុំ ការធ្វើសមាគម និងការបញ្ចេញមតិ។

នៅក្នុងឆ្នាំ២០១៣នេះ អូស្ត្រាលីនឹងបន្តសហការជា​មួយ​កម្ពុជាលើវិស័យជាច្រើន រួមមាន៖ ការ​កាត់បន្ថយ​ភាពក្រីក្រ ការរឹតបន្តឹងសន្តិសុខក្នុងតំបន់ និងការប្រឆាំង​នឹងឧក្រឹដ្ឋកម្មឆ្លងដែន។ យើងនឹងពង្រឹងចំណងមិត្តភាពរវាងប្រជាជននិងប្រជាជន តាមរយៈកម្មវិធីអាហារូបករណ៍ និងអ្នកស្ម័គ្រចិត្ត។ ហើយខ្ញុំក៏សូមថ្លែងអំណរគុណដល់អ្នកទាំងអស់គ្នា ចំពោះការចូលរួមចំណែកនិងការគាំទ្រនានា ដើម្បីធ្វើឲសម្រេច​បាន​នូវទិសដៅទាំងនេះ។

ជាទីបញ្ចប់ សូមអញ្ជើញសម្តេច អ្នកអង្គម្ចាស់ ព្រះអង្គម្ចាស់ ឯកឧត្តម លោកជំទាវ លោក លោកស្រី អ្នកនាងកញ្ញា​ទាំងអស់ សប្បាយរីករាយ​ក្នុងឳកាសទិវាបុណ្យជាតិអូស្ត្រាលី និងសូមប្រសិទ្ធិពរជ័យ ជោគជ័យគ្រប់ភារកិច្ចនាឆ្នាំ ២០១៣។

សូមភ្ញៀវកិត្តិយសទាំងអស់អញ្ជើញលើកកែវឡើង ដើម្បីប្រសិទ្ធិពរជ័យ ព្រះរាជសុខភាពល្អ បវរសួស្តី ថ្វាយជូន និងគោរពជូន ៖

* ព្រះករុណាព្រះបាទសម្តេចព្រះបរមនាថ នរោត្តម សីហមុនី ព្រះមហាក្សត្រ នៃព្រះរាជាណាចក្រកម្ពុជា
* ព្រះមហាក្សត្រី ព្រះវររាជមាតាជាតិខ្មែរ ក្នុងសេរីភាព សេចក្តីថ្លៃថ្នូរ និងសុភមង្គល
* ព្រមទាំងប្រជាពលរដ្ឋកម្ពុជាទាំងអស់៕

សូមអរគុណ !